Niccolò dell'Arca
Niccolò dell'Arca, d. 1494, italiensk billedhugger. Han er mest kendt for sin omfattende udsmykning af den hellige Dominicus' sarkofag i kirken San Domenico i Bologna; fra 1469 til sin død udførte han 14 af de bestilte 18 figurer; tre af de resterende udførtes af Michelangelo 1494-95. Den bemalede terrakottagruppe Kristi begrædelse i kirken Santa Maria della Vita i Bologna er med sin dramatiske intensitet hans væsentligste bidrag til den italienske renæssanceskulptur.